text: Foreninger og frivillige i Vallensbæk Kommune
  
  publiceret: 2018-11-01 00:00:00
  
  
  I 
  Vallensbæk Kommune
   findes knap 100 foreninger. Seniorhuset Korsagergård har brugerstyrede aktiviteter. Træning og arrangementer her afholdes bl.a. af frivillige og giver ældre borgere mulighed for at motionere i fællesskab. Café Husk er en forening for ældre med demens, hvor der lægges vægt på den mentale sundhed, bl.a. ved fredagscaféen i Sundhedshuset Nordmarken. De fire Kløverstier i kommunen får tilføjet nye historier en gang om året gennem foreninger og frivilliges engagement. Sports- og idrætsforeninger udnytter faciliteterne i kommunens to svømmehaller på Egholmskolen og Pilehaveskolen samt i Vallensbæk Idrætscenter og spænder over en bred vifte af sportsgrene. Vallensbæk Sportsdykkerklub og Vallensbæk Vandskiklub samt Vallensbæk Sejlklub udnytter nærheden til vandet. Derudover råder kommunen over Vallensbæk Ridecenter, hvor der er rideundervisning, og Sportsrideklubben Vallensbæk (stiftet 1989) afholder ridestævner på nationalt og internationalt niveau her. 
  Vallensbæk Kultur- & Borgerhus
   har ud over kommunens bibliotek også mange arrangementer, der arrangeres i et samspil mellem kommunen, foreninger, virksomheder og frivillige. Vallensbæk Lokalhistoriske Forening sikrer bevaring af lokalhistorien, og Vallensbæk Amatør Teater har siden 1994 underholdt på de skrå brædder. Kunsten tilgodeses både af den lokale kunstforening og kunstnergruppen Courage, mens den 
  digitale kunsthal DIAS
   har døgnåbent på stationen.
  
  Læs mere om kultur i Vallensbæk Kommune